Ukážka z elektronickej knihy

Z nemeckého originálu Sabrina Fleisch: Meine Reise zu mir selbst:
Finde die Antwort in dir selbst, die dir sonst niemand beantworten kann,

ktorý vyšiel vo vydavateľstve Remote Verlag, ein Imprint
der Remote Life LLC, Florida 2023,

preložila Zuzana Kováčiková.

Vydalo Vydavateľstvo TATRAN, s. r. o., v roku 2025,
so sídlom Klariská 16, 815 82 Bratislava, Slovenská republika.

Vyšlo ako 5532. publikácia.

Vydanie I.

Knižnú väzbu podľa pôvodného návrhu spracoval Peter Zentko.

Zodpovedná redaktorka Eva Mládeková

Jazykové redaktorky Beáta Beláková, Katarína Vilhanová

Technický redaktor Peter Zentko

Sadzba AldoDesign, Bratislava

Vytlačil FINIDR, s.r.o., Český Těšín.

www.slovtatran.sk

:: knihy pre hodnotnejší život

info@slovtatran.sk

All rights reserved. No part of this book may be used or reproduced
in any manner whatever without written permission except
in the case of brief quotations embodied in critical articles or reviews.

Edition is published by arrangememnt with Remote Verlag through

Remote Distribution OÜ

Copyright © 2021 by Remote Verlag

Translation © Zuzana Kováčiková 2025

Slovak edition © Vydavateľstvo TATRAN 2025

ISBN 978-80-222-1699-9

Vytvorenie elektronickej verzie Dibuk, s. r. o., 2025

Vylúčenie zodpovednosti

Použitie informácií obsiahnutých v tejto knihe a ich uplatnenie je na  vlastné riziko. Vydavateľstvo a autorka nepreberajú žiadnu právnu zodpovednosť za prípadné ujmy a škody akéhokoľvek druhu, ktoré vzniknú použitím informácií obsiahnutých v tejto knihe (napr. pre chýbajúce bezpečnostné upozornenia). Nároky z ručenia voči vydavateľstvu a autorke za akékoľvek škody, ktoré vznikli použitím alebo nepoužitím informácií obsiahnutých v tejto knihe, prípadne použitím chybných alebo neúplných informácií, sú vylúčené, a teda sú vylúčené aj právne nároky a nároky na náhradu škody. Obsah tohto diela bol vytvorený a preverený s najväčšou svedomitosťou. Vydavateľstvo a autorka nepreberajú žiadnu zodpovednosť za aktuálnosť, správnosť a úplnosť obsahu tejto knihy ani za tlačové chyby. Vydavateľstvo, resp. autorka nepreberajú žiadnu právnu zodpovednosť či ručenie v akejkoľvek forme za chybné údaje a z nich vyplývajúce dôsledky.

Obsah si nemožno zamieňať s lekárskou alebo psychologickou pomocou.

Za obsah internetových stránok uvedených v tejto knihe sú zodpovední výlučne ich prevádzkovatelia. Vydavateľstvo a autorka nemajú žiadny vplyv na úpravu a obsah cudzích internetových stránok. Vydavateľstvo a autorka sa preto dištancujú od všetkých cudzích obsahov. V čase použitia príslušných webových stránok nebol na nich žiadny ilegálny obsah.

Všetky odpovede nájdete v sebe.

Musíte si iba položiť správne otázky.  

Nechcela som napísať knihu, ktorá by  ponúkala správne riešenie pre všetkých,  pretože iba vo veľmi zriedkavých  prípadoch existuje perfektné riešenie,  ktoré vyhovuje každému.

Preto som vybrala najúčinnejšie cvičenia  a otázky, ktoré privedú každého  k jeho osobnému, individuálnemu riešeniu.

SEBAPOZNANIE  A REFLEXIA

Garantujem vám,  že ak túto knihu svedomito vypracujete  až do konca, zásadne sa zmení váš život,  spôsob myslenia a názory a budete sa cítiť celkovo lepšie, silnejšie a pokojnejšie.

1. PREDSLOV

Prečo je niekto hrdina a z niekoho sa stane zločinec? Prečo sa z dvoch ľudí, ktorí vyrástli v tom istom dome a nazbierali rovnaké skúsenosti, vyvinú úplne odlišné osoby? Prečo niekto trpí psychickým ochorením a iný má hrubú kožu a všetkému odolá? Prečo niekto prepadne závislosti? Prečo je niekto menej úspešný než mnohí iní? Kto má šťastie? Prečo? Zaslúžil si ho alebo mu spadlo do lona? Prečo toľko ľudí žije v ustavičnom strese a prečo to tak kedysi nebolo?

Ktoré faktory sú zodpovedné za vedomé a podvedomé správanie? Prečo sa človek stane osobou, ktorou je dnes? Prečo sa ľudia správajú tak rozdielne? Odpovede na tieto otázky hľadám celý svoj život.

Snaha rozumieť ľuďom a skúsenosti, ktoré som získala ako koučka v oblasti zvládania strachu a stresu, ma podnietili na  napísanie tejto knihy, v ktorej som zhrnula súvislosti a dôvody vzorcov myslenia, správania a strachu.

Dôležité je sebapoznanie. Ľudia by si mali klásť správne otázky, aby (lepšie) rozumeli samým sebe, rozpoznali vzorce, ktoré ich obmedzujú, odhalili presvedčenia a motivácie svojho konania. Vďaka tomu sa môžu lepšie riadiť a žiť šťastnejší a spokojnejší život.

Samotné správanie je iba prejavom. Ak chceme svoje správanie zmeniť, musíme pracovať na jeho príčine.

Každé konanie má svoj dôvod, takzvaný motív. Tento výraz veľmi dobre poznáme z kriminálnych filmov a románov. Aj v týchto napínavých príbehoch je vražda iba očividným, navonok rozpoznateľným „príznakom“. Motívy vedúce k tomuto  brutálnemu činu môžu byť rôzne. Dôvodom výbuchu zlosti a vraždy môže byť balík peňazí, zranená česť, túžba po pomste či strata sebakontroly.

Dôvody svojho konania si väčšinou neuvedomujeme, no vždy nás k nemu vedie nejaká hnacia sila. Aká sila riadi vás? Čo vás celý život poháňa? Ľudia mi často hovoria, že sa chcú zmeniť, ale nejde to. Nedokážu to. Hnevajú sa na seba, sú sklamaní, frustrovaní, smutní, dokonca „bezmocní“. Sklamanie z toho, že nie sú schopní zmeniť seba a svoj život, ich utvrdzuje v presvedčení, že sú „uväznení, vydaní napospas osudu a prislabí“. „Nedokážem to. Nemám na to.“ To je ich vymyslená výhovorka, perfektné logické vysvetlenie pre ich „nedokážem to“. Vzdávame sa zodpovednosti za svoje konanie, a teda aj svojej moci.

Prečo mnohí ľudia hovoria o tom, že sa chcú zmeniť, ale neurobia to, má jednoduchý dôvod: Správanie je výsledkom myšlienok, ktoré mu predchádzajú, teda je to iba „príznak“. Tak ako sú príznaky rozmanité, sú rozmanité aj príčiny. Príznak „bolesť hlavy“ môže poukazovať na stres, nedostatočný príjem tekutín, prudkú zmenu počasia, zápal čelovej dutiny či dokonca na mozgový nádor. Ak sa chceme zbaviť bolesti hlavy, nestačí odstrániť príznak. Problém treba uchopiť za jadro, za jeho príčinu. Či postačí relaxačné cvičenie na zmiernenie bolesti hlavy spôsobenej stresom, alebo bude nutná operácia mozgu, pri ktorej sa odstráni zhubný nádor, sa ukáže, až keď bude známa príčina, spúšťač.

S príčinou, spúšťačom príznaku však bojujeme, zaoberáme sa ním alebo sa ho snažíme zmeniť iba málokedy. To vysvetľuje, prečo sa toľkí ľudia nevymania zo svojho osobného začarovaného kruhu, hovoria o tom, čo by si želali, ale nič nezmenia. Aby sme mohli zmeniť svoje správanie, musíme pracovať na príčine, na myšlienke.

Opäť sa dostávame k hnacej sile, ktorá v nás drieme. Je ňou naša základná motivácia, smerujúca ku každej činnosti, ktorú sme kedy vykonali a ktorú vykonáme. Ten, kto tieto myšlienky, ktoré vedú k určitému správaniu, ne(roz)pozná, je bezbranný a vydaný napospas sebe samému. Môže len pasívne reagovať na vonkajšie okolnosti namiesto toho, aby aktívne konal, utváral a menil.

Človek, ktorý trpí skôr, než je nutné trpieť,  trpí viac, než je nutné.

Prečo ľudia odkladajú svoje ciele, želania, úlohy na neskôr? Čo im bráni v tom, aby žili život, aký si želajú? Dá sa to ľahko vysvetliť: Vo chvíli, keď máme konať, si s konaním spájame viac nevýhod ako výhod a rozhodneme sa nekonať. Keď sa blíži dôležitý termín, napríklad skúšky, odovzdania práce, daňového priznania, návštevy svokrovcov a podobne, spájame si s odkladom viac výhod ako nevýhod. Negatívne dôsledky nás naďalej nútia urobiť, čo treba. Viac si o tom povieme v kapitole „Prečo robíte to, čo robíte“. Nájdeme v nej aj dôvody vášho správania a je na vás rozhodnúť sa, čo si chcete vziať do ďalšieho života a s čím sa chcete definitívne rozlúčiť.

Ešte predtým v kapitole „Hľadanie zmyslu“ rozoberieme vaše ciele a želania. Intenzívne sa budeme venovať vašej predstave šťastného života, aby sme si v ďalších kapitolách k nemu vydláždili cestu.

Okrem toho vytýčime váš východiskový bod, od ktorého začnete pracovať s knihou (pozri kapitolu „Kto som?“), a určíme vaše silné a slabé stránky, aby sme spoznali, čo nám pomôže, ale aj čo by nám mohlo brániť. V kapitole „Neúspechy“ sa na-  učíme správne pristupovať k chybám.

Na svojej ceste budete viackrát konfrontovaní so strachom. Odkiaľ pochádza, ako vzniká, ako vás pohltí a ako sa ho zbaviť a úspešne ho poraziť, vám ukážem v kapitole „Prekonať   strach“.

To, čo sme zažili v minulosti, z nás sformovalo človeka, ktorým sme dnes. My však rozhodujeme o tom, či sa aj dnes chceme nechať viesť svojou minulosťou. Naše vedomé a podvedomé správanie závisí od mnohých rôznych faktorov, ktoré si spájame s bolestnými alebo veľmi príjemnými pocitmi. Bola to trápna situácia? Veľmi negatívna prvá skúsenosť? Možno spúšťačom bola poznámka, ktorú niekto utrúsil: otec, matka, súrodenec, učiteľ, televízny hrdina, kamarát v škôlke, sused alebo náš vzor. Alebo udalosť v škole, ktorá nás ovplyvnila, trápny moment zlyhania alebo bezmocnosti. Prvé skúsenosti sú vždy najdôležitejšie – ovplyvňujú nás celý život: prvé lyžovanie, prvý školský deň, prvý bozk, prvý ľúbostný vzťah, prvé dieťa, prvé manželstvo. Prvý dojem v nás zostáva a tvorí základ pre naše automatické hodnotenie v neskoršom živote.

Ťažko meníme názor, pretože evolúcia nás chce chrániť. Dala nám pamäť, aby sme sa nedostali dvakrát do tej istej nebezpečnej situácie. Ak prvé lyžovanie predstavuje pre vás otrasný zážitok, budete sa mu vyhýbať. Ak si svoj prvý vzťah spájate s utrpením, slzami, zneužitím dôvery a klamstvami, nevyhnutne vás to ovplyvní aj v ďalších ľúbostných vzťahoch. Všetky ďalšie skúsenosti porovnávate s tou prvou: Dopĺňajú váš obraz a potvrdzujú váš názor? Väčšinou nás totiž naše vnímanie klame: Snažíme sa vidieť svet tak, aby sa naše názory potvrdili a zhodovali sa s naším prvým názorom a hodnotením.

Naštartujeme stroj času a zaspomíname si, pokúsime sa pochopiť, odkiaľ pochádza váš aktuálny názor a vaše správanie. Kde ste si osvojili automatizované hodnotiace procesy a ako s týmito automatizovanými, naučenými vzorcami myslenia zaobchádzať, včas ich rozpoznať, zastaviť a natrvalo zmeniť,  sa dozviete v kapitole „Odnaučiť sa naučené programy myslenia“.

Aby ste sa zmenili, potrebujete silnú vieru v seba samých a vo svoju schopnosť zdolať problémy, presvedčenie a sebavedomie. Do akej miery sami určujete svoj život, ste závislí od vonkajších okolností a ovplyvňuje vás vaša minulosť, sa dozviete v teste v kapitole „Sebaurčenie“.

Pretože ľudia na celom svete musia mať naplnené rovnaké potreby, aby mohli povedať: „Som šťastný a spokojný“, pridala som kapitolu „Kvalita života“, v ktorej sa oboznámite s faktormi pre šťastný život a môžete sa otestovať.

Posledná kapitola knihy nesie názov „Bez práce nie sú koláče“. Toto príslovie sa netýka iba práce, ale aj oddychu a relaxácie, ktoré treba aktívne zaradiť do svojho života. Ak pre to nič  neurobíte, ani ich nezažijete. V poslednej kapitole odhalíme vaše zdroje energie aj vhodné spôsoby relaxácie.

Prajem vám veľa radosti, objavných poznatkov a pozitívnych zmien!

Na záver predslovu ešte jedno upozornenie: Aby sa kniha lepšie čítala, používam v nej buď ženský, alebo mužský rod. Samozrejme mám na mysli vždy obe pohlavia.

2. NÁVOD

Táto kniha pracuje s vami a vy pracujete s ňou.

Cieľom je hlbšie spoznať sám seba, zbaviť sa strachu a stresu a lepšie pochopiť svoje myšlienky, pocity a správanie. Stane sa z vás človek, akým by ste chceli byť, a budete žiť život, ktorý vám bude prospievať.

Vďaka tejto knihe budete schopní sami si poradiť s akýmkoľvek problémom. Úprimne odpovedať na otázky nebude vždy príjemné, no priblíži vás to k cieľu. Iba správne otázky vás môžu posunúť vpred, ukázať vám riešenie, poskytnúť vám potrebnú motiváciu a pokoj v duši. Správne otázky a správne „nastavenie mysle“ vám dlhodobo pomôžu a posilnia vás. Nakoniec nájdete svoje osobné šťastie, hlbokú spokojnosť a silu a budete sa ďalej rozvíjať. Váš život sa bude čoraz viac približovať vašej predstave o šťastnom živote.

Ak budete dôsledne robiť cvičenia, postupne lepšie porozumiete sebe a svojmu správaniu, nájdete v sebe motiváciu na zmenu a načerpáte energiu potrebnú na jej uskutočnenie. Dôležité je, aby ste cvičenia robili v pokoji, neponáhľali sa a odpovedali na každú otázku čo najpresnejšie. Každému cvičeniu venujte dostatok času, počas ktorého sa budete dôkladne zaoberať kladením a zodpovedaním otázok. Nasledujúcich 30 dní alebo – pri pomalšom tempe – počas dvoch mesiacov urobte z tejto knihy a cvičení pravidelný rituál. Sľubujem vám, že nastanú trvalé úspechy, ktoré si zaslúžite, a s pomocou tejto knihy ich aj dosiahnete.

Otázky, ktoré si položíte, určia vaše  ďalšie smerovanie.

Kniha je skoncipovaná tak, aby každý našiel odpoveď na  akúkoľvek výzvu vo svojej problémovej oblasti. Vďaka tejto cvičebnici sa naučíte sami nájsť odpovede položením správnych otázok. Budete schopní vytvoriť si plán a uskutočniť ho. Pomocou ďalších otázok zistíte, čo je vašou základnou motiváciou, a nájdete v sebe silu na zmenu. Keďže každý človek je iný, kniha ponúka rôzne metódy, testy a príklady z praxe, aby mal každý v ruke ten správny nástroj.

Som pripravený viesť so sebou intenzívny,  hlboký rozhovor.

Aby človek našiel v živote istotu, cieľ, spokojnosť a motiváciu, mal by si odpovedať na základné otázky. Nič sa nestane, ak neviete hneď odpovedať na všetky, no mali by ste si nájsť čas, aby ste našli odpovede. V tejto knihe sa k nim postupne dopracujeme:

Kto ste? Čo chcete?

Prečo robíte to, čo robíte?

Ako ste sa stali človekom, ktorým ste dnes?

Akým človekom by ste chceli byť?

Čo vám v tom bráni?

V čo veríte?

Čo vo vás vyvoláva strach a stres?

Ako sa správne vyrovnať so strachom a stresom?

Ako sa odnaučiť naučené správanie?

Čo vás motivuje?

Kto alebo čo momentálne určuje váš život?

Z čoho čerpáte energiu a pri čom si oddýchnete?

Urobte si z čítania knihy rituál. Môžete si k tomu pustiť relaxačnú hudbu, zapáliť sviečky, pohodlne sa usadiť vo svojom obľúbenom kresle alebo sa zababušiť do mäkučkej, teplej deky –  vytvorte príjemnú atmosféru, ktorá vám poskytne priestor a čas na prácu na sebe a na svojej budúcnosti.

Odporúčam vám, aby ste s knihou aktívne pracovali tri- až štyrikrát týždenne. Zapíšte si do diára termíny „stretnutí“ s knihou. Teraz! Táto kniha je, ako som už spomenula, cvičebnica. Pracujte s ňou a prinesie vám užitočné poznatky a úspechy.

Kedy budem mať čas pre seba a chcem sa so sebou stretnúť?

Názov termínu:

Ako často:

Deň/Čas/Trvanie:

Zapísané do diára: áno r

Ako by malo stretnutie vyzerať?

Teraz už chápete, čo myslím tým, že kniha je cvičebnica. Pracujeme spolu pre vás a s vami na vašom šťastnom a úspešnom živote hodnom námahy.

Pomocou otázok otvoríme vašu myseľ, nájdeme nové cesty a motiváciu nasledovať ich, vopred rozpoznáme možné problémy a pripravíme riešenia, aby ste mohli viesť šťastný a úspešný život bez stresu.

Ako vyťažím z knihy maximum?

Odpovedzte na každú otázku

Snažte sa vyplniť každý riadok

Snažte sa odpovedať celými vetami

Nájdite si čas a podrobne odpovedzte na každú otázku

Napíšte si dôležité poznatky na poznámkové lístky a umiestnite ich na viditeľné miesto

Klaďte si užitočné a dôležité otázky aj naďalej v bežnom živote

Pracujte s knihou chronologicky a nevynechajte žiadne cvičenie

Správna či nesprávna odpoveď neexistuje

Robte si prestávky medzi dňami, keď pracujete s knihou

Nebuďte na seba priveľmi prísni: buďte k sebe láskaví –  ako k dieťaťu alebo dobrej priateľke

Koniec ukážky